המטבח הרומאי אינו נחשב למטבח אנין במיוחד. ההיפך הוא הנכון, המאכלים הרומאיים המסורתיים נתפסים כמאכלים פשוטים למדי. מטבח זה מבוסס על מרכיבים עונתיים מקומיים וטריים, כדוגמת הארטישוק בעונת האביב, עלי הרוקט והאנדיב בתקופת הקיץ והפטריות הטריות בסתיו. המטבח הרומאי המסורתי עושה שימוש תכוף בנתחי בשר שנחשבים לזולים יחסית, כדוגמת חלקים פנימיים שונים של בקר. נתחים אלה מתבשלים באיטיות ביחד עם תבליני העונה ופלפל צ'ילי חריף והתוצאה היא תבשילי קדרה מהבילים, ששומרים על טעמו המובהק של הבשר. הפסטה, על צורותיה השונות וגבינת הפקורינו, העשויה מחלב כבשים, אף הן מאפיינים בולטים של המטבח המסורתי של רומא. אף שאינו נחשב למתוחכם, המטבח הרומאי ידוע כמטבח בעל מסורת ואופי, הזוכה לפופולאריות רבה באזורים רבים באיטליה ובקרב התיירים הרבים הפוקדים את העיר.
ניוקי מתקשר אצלנו לתפוחי אדמה, אבל במטבח הרומאי המסורתי הניוקי עשוי לרוב מסולת. ל- Gnocchi alla Romana מראה מעט שונה מהניוקי שאנו מכירים. מדובר בכופתאות פחוסות מעט שמשודכות לרוטב עגבניות חם או פשוט לחמאה מותכת. דוגמה קלאסית לבישול פשוט וטעים.
* המאמר מוגש לכם באדיבות רומא בסט – רומא למטייל.